На основу члана 44 Закона о култури („Службени гласник Републике Србије“, број 72/09), члана 37 Статута града Ниша ("Службени лист Града Ниша", број 88/08) и члана 15 Одлуке о оснивању Народног музеја у Нишу ("Службени лист града Ниша", број 2/11-пречишћен текст)

 Скупштина Града Ниша на седници одржаној \_\_\_\_\_\_\_\_\_ донела је

**Р Е Ш Е Њ Е**

 I **ДАЈЕ СЕ САГЛАСНОСТ** на Програм рада Народног музеја Ниш за 2013. годину 02 број 48/2-13, који је донео Управни одбор Установе на седници одржаној 25.01.2013. године.

 II Програм рада Народног музеја Ниш за 2013. годину реализоваће се у складу са финансијским планом ове Установе за 2013. годину.

 III Решење доставити Народном музеју Ниш, Управи за образовање, културу, омладину и спорт и Управи за финансије, изворне приходе локалне самоуправе и јавне набавке.

Број:

У Нишу,

**СКУПШТИНА ГРАДА НИША**

Председник

Проф. дрМиле Илић

***О б р а з л о ж е њ е***

 У складу са чланом 15 Одлуке о оснивању Народног музеја Ниш, Управни одбор Установе, на седници одржаној дана 25.01.2013.године донео је Програм рада Народног музеја Ниш за 2013 годину 02 број 48/2-13.

Програмом рада Народног музеја у 2013. години обухваћена је заштита културно-историјских добара, прикупљање, чување и одржавање историјско-уметничких дела и добара, њихова музеолошка обрада, коришћење и презентација кроз организовање изложби и истраживачки рад.

У 2013. години очекује се прилив новог археолошког материјала, добијеног археолошким истраживањима на локалитетима Медијана и Бубањ, као и кроз предавање материјала са истраживања из 2012. године.

 У склопу припреме за обележавање 1700 година хришћанства, током 2013. године спровешће се обимна истраживања и припреме, чији резултати ће бити презентовани у текућој, али и у наредним годинама. Сва одељења Музеја ће, по својим областима, бити укључена у припрему јавних програмских активности, за које ће вршити потребна истраживања. Током 2013. године конзерваторске активности ће се наставити на предметима из античке збирке. Предвиђена је конзервација 250 предмета (метал, стакло, керамика) из античке и средњовековне збирке и 30 предмета из збирке нумизматике.

У складу са обележавањем јубилеја 1.700 година година хришћанства, тежишне изложбе у 2013. години ће бити: Изложба о ранохришћанској некрополи у Јагодин мали и Изложба „Хришћанство у Нишу кроз векове“. Поред тога веома је значајна и организација научног скупа на тему „Хришћански мотиви у музејским збиркама – Светлост у светлости“. У 2013. години планирана је дигитализација и електронска обрада дела предмета из историјске, етнолошке, археолошке, нумизматичке, историје уметности и збирке књижевне заоставштине. За 2013. годину планирано је 19 јавних програмских активности, као и 10 издавачких подухвата.

Чланом 12. став 2. Одлуке о буџету Града Ниша („Службени лист Града Ниша“ број 108/2012) прописано је да „Надлежни орган индиректног корисника доноси годишњи финансијски план у складу са законом, другим прописом или статутом, на који сагласност даје надлежни директни корисник.“

Управа за образовање, културу, омладину и спорт је, као директни корисник, дала сагласност на Финансијски план Установе, који је у циљу целовитог сагледавања Програма достављен у прилогу.

Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Народног музеја Ниш за 2013. годину.

  По овлашћењу-Начелник

 Управе за образовање, културу,

 омладину и спорт

 \_\_\_\_\_\_\_\_\_\_\_\_\_\_\_

 Јелица Велаја